**הוריקן דין** היה סופה טרופית בדרגה 5, החזק ביותר בעונת ההוריקנים האטלנטית 2007, ההוריקן השביעי בעוצמתו עם לחץ מינימלי של 905 מיליבר והשלישי בעוצמתו בזמן פגיעתו בחוף אי פעם.
דין החל את מסלולו ליד חופי כף ורדה, והמשיך לכיוון מערב-צפון-מערב תוך שהוא חוצה את הים הקריבי ועובר סמוך לג'מייקה. ב-21 באוגוסט פגע דין בחצי האי יוקטן שבמקסיקו ונחלש מאוד, אך המשיך ועבר מעל מפרץ קמפצ'ה שבדרום מפרץ מקסיקו, התחזק מעט, וב-22 באוגוסט עלה שוב על החוף, הפעם באזור וראקרוס.

הוריקן דין גבה את חייהם של 44 בני אדם, וגרם לנזק של כ-1.5 מיליארד דולר.

דין היה ההוריקן הראשון מזה 15 שנה, מאז הוריקן אנדרו בשנת 1992, שפגע בחוף בעוצמה 5 בסולם ספיר-סימפסון. למרות שדין היה חזק בהרבה מאנדרו, הוא פגע באזורים פחות מיושבים וגרם לפחות נפגעים ונזק.

מהלך הסופה
----------

ב-11 באוגוסט 2007, גל טרופי נע מערבה מחופי אפריקה, ובנוכחותם של תנאים מתאימים הפך בהדרגה לשקע טרופי כ-835 ק"מ מערבית לחופי כף ורדה וקיבל את השם "דין". השקע התקדם במהירות מערבה, והוכרז כסופה טרופית ב-14 באוגוסט בשעה 1500 UTC. הסופה המשיכה להתחזק למרות חדירת אוויר קר ויבש מצפון שהאט את התהליך, וב-15 באוגוסט נצפו תחילת היווצרותן של רצועות גשם ושל עין חלקית.

הסופה המשיכה להתחזק יחד עם תנועתה מערבה, והגיעה לעוצמה של הוריקן ב-16 באוגוסט בשעה 0900 UTC, הראשון בעונת 2007. רכס עמוק מצפון להוריקן אילץ אותו לנוע מערבה אל תוך הים הקריבי, תוך כדי התעצמותו לדרגה 2. קצב ההתחזקות של דין קטן, וב-17 באוגוסט נתונים ממטוס מחקר הראו שמהירות הרוח הגיעה ל-110 קשר (דרגה 3) והייתה עין ברורה להוריקן במעברו מעל האנטילים הקטנים. בערבו של אותו היום דין המשיך לגדול ולהתחזק להוריקן בדרגה 4, תהליך שנמשך גם בלילה. בבוקר ה-18 באוגוסט נצפתה בתמונת לוויין עין כפולה שסימנה תהליך של החלפת קיר העין בהוריקן, שגרם לתנודות בעוצמתו. ניתוח הנתונים לאחר הסופה הראה כי כבר באותו היום דין הגיע לעוצמה 5 עם רוחות במהירות 265 קמ"ש, בניגוד לסברה באותו הזמן שדין הגיע לדרגה זו רק ביום למחרת. תהליך החלפת קיר העין הסתיים בבוקר ה-19 באוגוסט וגרם להחלשות מעטה של ההוריקן בהגיעו סמוך לחופי ג'מייקה.

דין עבר דרומית להאיטי וכ-40 ק"מ דרומית לג'מייקה ב-19 באוגוסט, כשהוא גורם לכמויות גשם גדולות של עד 330 מ"מ, המשיך בתנועתו לכיוון מערב-צפון-מערב והחל להתחזק שוב בעקבות מעבר מעל אזור בעל טמפרטורה גבוהה של מי הים. ב-21 באוגוסט 0035 UTC דין הגיע לדרגה 5 בשנית, ובעוצמה זו פגע בחופי קינטנה רו, כ-65 ק"מ צפון מזרחית לגבול מקסיקו-בליז.
ההוריקן נחלש במעברו מעל היבשה, אך עבר את חצי האי יוקטן ונכנס למימי מפרץ קמפצ'ה כהוריקן בדרגה 1, כשהמבנה שלו לא יכול לתמוך בהוריקן בעוצמתו הקודמת. דין התחזק מעט מעל למפרץ מקסיקו, והגיע לצדו המערבי של המפרץ כהוריקן בדרגה 2 עם רוחות במהירות 160 קמ"ש, שם עלה שנית על החוף, הפעם באזור וראקרוס. הסופה גרמה לגשמים חזקים בכמות של עד 390 מ"מ באזור סן לואיס פוטוסי. ההוריקן נחלש במהירות ונעלם מעל למרכז מקסיקו. מערכת לחץ נמוך, שריד לסופה, עברה לאוקיינוס השקט, שם נעה בהשפעת אנטי ציקלון ונעלמה סופית ב-27 באוגוסט כשעברה מעל לקליפורניה.

ההכנות לסופה
------------

אזורי ההכנות (באדום), נכון ל-19 באוגוסט 2007
מסלולו הצפוי של הוריקן דין עבר מעל אזורי שיט ואסדות קידוח רבות בים, ובאזורים יבשתיים מיושבים על פני מספר מדינות, מה שגרר הכנות נרחבות של חברות ומדינות רבות. ב-14 וה-15 באוגוסט כבר הייתה התרעה ברורה לגבי מסלולו ועוצמתו של ההוריקן, ומשלב זה החלו להתפרסם אזהרות רשמיות.

כתריסר ספינות שינו את לוח הזמנים שלהן כדי להימנע ממפגש עם ההוריקן.  

ערכם של חוזים עתידיים עבור עסקאות נפט עלה רבות, כשאנליסטים רבים חזו את הפגיעה באספקת הנפט כתוצאה ממעבר ההוריקן בים הקריבי. חברת טרנסאושן (Transocean), הגדולה ביותר בתחום הקידוחים הימיים, פינתה ב-15 באוגוסט 11 עובדים "לא חיוניים" מאסדת קידוח 260 ק"מ דרומית לניו אורלינס, והשאירה עליה 125 עובדים. יום למחרת פינה תאגיד של 275 עובדים מהאזור, בנוסף ל-188 שפונו בעקבות הסופה הטרופית ארין. ב-18 באוגוסט נסגרו ופונו אסדות קידוח נוספות, ויצור הנפט והגז הטבעי במפרץ מקסיקו ירד בכ-1%.  

פמקס, חברת הנפט המקסיקנית, החלה בפינוי קידוחים ובארות באזור ב-19 באוגוסט, כשפינתה 13,600 עובדים מ-140 אסדות. למחרת, עם עדויות נוספות על התחזקות הסופה, מספר העובדים המפונים עלה ל-18,000 מ-407 אסדות. מהלך זה הקטין את כמות יצור הנפט העולמית ליום ב-2.65 מיליון חביות ואת כמות הגז הטבעי בכ-74 אלף קוב.

### האנטילים הקטנים

כשהוריקן דין התקרב לאזור האנטילים הקטנים, החלו הרשויות המקומיות לפרסם אזהרות ברמות שונות. אזהרת הוריקן פורסמה עבור סנט לוסיה, דומיניקה, מרטיניק וגוואדלופ. התראות ברמות נמוכות יותר פורסמו עבור 15 איים נוספים באזור. צוותי חירום הוכנסו לכוננות, בוטלו חופשות של עובדי ארגוני הצלה, נסגרו שדות תעופה והרשויות המקומיות הכינו את המקלטים ואף פינו אליהם תיירים.

### האנטילים הגדולים

ההכנות לקראת ההוריקן באזור האנטילים הגדולים החלו ב-17 באוגוסט. אזהרת הוריקן פורסמה עבור ג'מייקה, חלקים מהאיטי וחלקים מהרפובליקה הדומיניקנית. התראות נוספות פורסמו עבור שאר שטחה של היספניולה וחלקים מקובה.
מאות אלפי תושבים פונו מאזורים חופיים ונמוכים, והופעלו תוכניות לשעת חירום בכל האזור.

### בליז

תחזית של ה-NHC‏, 15 באוגוסט
אזהרת הוריקן פורסמה עבור כל אזור החוף והאיים שמצפון לבליז סיטי, וממשלת בליז ביקשה מתושביה לנוע אל פנים היבשת, בחשש שהמבנים לא יעמדו ברוחות העזות הצפויות. משמר החופים נפגש עם ועדות חירום של מספר איים ויחד תכננו פינוי של תושבים ותיירים בסירות ומטוסים. מתאם מנהלת ארגון החירום הלאומי של בליז לאיים הודיע כי ניתן לבצע פינוי מלא אם הצורך בכך יעלה.

### מקסיקו

ב-17 באוגוסט, בעקבות בקשה של ממשלת קינטנה רו, הכריזה הממשלה הפדרלית של מקסיקו על מצב חירום במדינה זו ואייה. ב-18 באוגוסט הרשויות החלו לפנות תושבים, והעבירו כ-2,000 מתושבי האי הולבוקס. הערכות שונות גרסו כי ישנם כ-80,000 תיירים בקנקון ובמקומות נוספים במדינה הנמצאים בסיכון, וחברות תעופה התבקשו שלא להגיע לאזור. בקנקון הוכנו מקלטים עבור 73,000 איש, ובמדינה השכנה יוקטן, התכוננו לסופה עם כ-20,000 חבילות מזון.

### ארצות הברית

ההכנות בארצות הברית התמקדו בלואיזיאנה ובטקסס, הממוקמות מצפון למפרץ מקסיקו. ב-16 באוגוסט הופעל צוות חירום בלואיזיאנה, שתפקידו היה לפקח ולתאם את ההכנות לסופה. ביום למחרת הוכרז מצב חירום במדינה, והוגשה בקשת סיוע כספי לממשלה הפדרלית. טקסס התאוששה ממעבר הסופה הטרופית ארין שהורידה ממטרים כבדים, והיה חשש שגשמים נוספים מהוריקן דין יגרמו להצפות. המושל העמיד בכוונות את חיילי צבא טקסס והמשמר הלאומי וכן הורה להכין מקלטים, אך לבסוף לא היה צורך בהם.

נזקי הסופה
----------

**הרוגים ונזק כספי כתוצאה מהוריקן דין**| **מדינה** | **הרוגים** | **קורבנותישירים** | **נזק(במיליוני דולר)** | **מקורות** |
| ארצות הברית (פלורידה) | **1** | 1 | - |  |
| בליז | **0** | 0 | 97 |  |
| גוואדלופ | **0** | 0 | 156 |  |
| ג'מייקה | **3** | 3 | 310~ |  |
| דומיניקה | **2** | 2 | 162~ |  |
| האיטי | **14** | 14 | לא ידוע |  |
| הרפובליקה הדומיניקנית | **6** | 6 | לא ידוע |  |
| מקסיקו | **13** | 12 | 184~ |  |
| ניקרגואה | **1** | 1 | - |  |
| סנט לוסיה | **1** | 1 | 6.4 |  |
| צרפת (מרטיניק) | **3** | 0 | 679.7 |  |
| **סה"כ:** | **44** | **40** | **1.5~ מיליארד** |  |

הוריקן דין גרם לנזק ב-15 מדינות במסלולו מעל הים הקריבי ומפרץ מקסיקו, כשהוא משאיר אחריו 44 הרוגים ונזק מצטבר של כ-1.5 מיליארד דולר. דין עבר בתחילה מעל האנטילים הקטנים ב-17 באוגוסט, אחר-כך עבר מעל הים הקריבי ושוליו גרמו לנזק באנטילים הגדולים. הוא עבר ליד ג'מייקה כהוריקן בדרגה 4, התחזק, וגרם את מירב הנזק כשפגע בחופי מקסיקו כהוריקן בדרגה 5 ב-21 באוגוסט. פגיעתו השנייה בחוף, יום למחרת, הייתה הרסנית פחות.

### האנטילים הקטנים

הוריקן דין נכנס אל הים הקריבי דרך תעלת סנט לוסיה שבין סנט לוסיה ומרטיניק ב-17 באוגוסט 2007, כשהוא עדיין בדרגה 2. הסופה גרמה למותם של ארבעה בני אדם, הרסה בניינים לאורך שרשרת האיים ומוטטה את התשתית החקלאית של סנט לוסיה, מרטיניק ודומיניקה.

### האנטילים הגדולים

בית בקינגסטון לאחר הסופה
דין עבר דרומית לאנטילים הגדולים, אך רצועות הגשם שהתלוו לסופה גרמו לרוחות חזקות וגשמים באיים רבים. ההוריקן עבר דרומית לג'מייקה כשהוא בדרגה 4, וגרם להצפות בצידו המזרחי של האי, לגלישת קרקעות בחלקו הצפון מזרחי, לקריסת בניינים ולחסימות כבישים, ובנוסף למותם של שלושה אנשים. בהאיטי וברפובליקה הדומיניקנית שבאי היספניולה נהרגו 20 בני אדם ומאות נשארו חסרי בית.

### ניקרגואה

לא נרשמו השפעות יבשתיות של הסופה, אך ההוריקן גרם למותה של ילדה בת 4 כשסירתה טבעה בגלים הגבוהים שבנהר הקוקרה.

### מקסיקו

הוריקן דין פוגע במקסיקו
דין פגע בחופיה המזרחיים של מקסיקו ב-21 באוגוסט, וגרם למשבי רוח של עד 320 קמ"ש. את עיקר הנזק ספגה העיר צ'טומל, בירת קינטנה רו, הממוקמת כ-65 ק"מ דרומית למקום פגיעת ההוריקן בקרקע. הרוחות החזקות גרמו לקריסת מאות מבנים, וגרמו נזק רק לנמלים באזור. בפגיעה השנייה של דין בקרקע באזור וראקרוס שני נהרות עלו על גדותיהם וירד גשם בתפוצה נרחבת, אך הפקת הנפט באזור לא נפגעה קשות וחודשה לאחר זמן קצר.
13 בני אדם נהרגו במקסיקו כתוצאה מהסופה, כשמותם נגרם מקריסת בתים, מפולות בוץ, התחשמלות ופגיעות ברק.

### ארצות הברית

לא נרשמו השפעות יבשתיות של הסופה. ההוריקן גרם לגלים גבוהים וזרמי ים חזקים סמוך לחופי פלורידה, שהביאו לטביעתו של אדם אחד ולחילוצם של כ-35. מערכת הלחץ הנמוך שהמשיכה לנוע באוקיינוס השקט עברה מעל קליפורניה ומדבר מוהאבי ב-27 באוגוסט וגרמה להצפות מקומיות בנבדה ונזק קל.

לאחר הסופה
----------

חברות הספנות חזרו לפעילות רגילה וספינותיהן חזרו למסלוליהן המקוריים ב-27 באוגוסט, לאחר שאלה השתנו כדי למנוע מפגש עם הוריקן דין בימים הקודמים.

בעקבות הנזק הרב שגרם ההוריקן, החליט הארגון המטאורולוגי העולמי ב-13 במאי 2008 שלא להשתמש שוב בשם "דין" והחליף אותו בשם "דוריאן", שיהיה בשימוש בעונת 2013.

### מרטיניק

דין הוגדר כהוריקן בדרגה 2 כשעבר מעל מרטיניק, אך הרוחות החזקות והגשמים גרמו לשיטפונות ולהרס של כ-70% מיבול קני הסוכר באי ולהרס כל מטעי הבננות, נזק של כ-630 מיליון דולר. תעשיית התיירות באי כמעט ולא נפגעה, ופרט לפגיעה קלה במספר בתי מלון, התאוששה תוך מספר ימים. שדה התעופה נפתח כיום לאחר מעבר ההוריקן. ראש ממשלת צרפת ושר החוץ הגיעו למרטיניק לאמוד את הנזק, והעירכו כי 600 בני אדם נשארו ללא קורת גג. ביקורם הניע מספר סופרים מפורסים במדינה לכתוב מכתב פומבי ולהביע את מורת רוחם מהטיפול של ממשלת צרפת במשבר.

### גוואדלופ

זמן קצר לאחר מעבר הסופה ביקר במדינה ראש ממשלת צרפת ואיתו צוות מומחים, אשר העריכו את אופי ושווי הנזק שנגרם. הממשל המקומי דיווח כי מעל 75% ממטעי הבננות נפגעו, ולקח כחצי שנה להחל שוב בגידול בננות, למרות הבטחת ממשלת צרפת שהעניין יטופל תוך שלושה חודשים. נזקים קלים אחרים כתוצאה משיטפונות והצפות טופלו במהירות.

### ג'מייקה

פינוי כביש שנחסם בדרך לנמל התעופה הבינלאומי נורמן מנלי שבקינגסטון, 20 באוגוסט
תוכנית המזון העולמית צרפה 5,500 ג'מייקנים לתוכנית להשלמת מזון. ארבעה חודשים לאחר פגיעת ההוריקן, אישר הבנק העולמי הלוואת חירום של 10 מיליון דולר, שהתווספו לפרויקט שיקום ג'מייקה לאחר הוריקן דין. מטרת הפרויקט היא לבנות מחדש ולתמוך בבתי ספר, מרכזי בריאות וכבישים שנפגעו כתוצאה מההוריקן. מיזם זה החל לפעול רק ביוני 2008, כשפעולתו הראשונה הייתה שיקום כבישים באזורים כפריים.

### מקסיקו

הוריקן דין פגע בעיקר באזורים לא מיושבים, והייתה התרעה ארוכה שאיפשרה זמן להתכונן לסופה, אך עדיין נגרם נזק רב. כל הנזקים בעיר צ'טומל טופלו תוך שלושה שבועות, אך תיקון הכבישים באזורים הכפריים ארך קרוב לחצי שנה. העיירה קוסטה מאיה והנמל שבה נפגעו קשות, וכתוצאה מכך שתי חברות ספנות גדולות העבירו את ספינותיהן מן הנמל עד לשנת 2009 לפחות. ממשלת מקסיקו העבירה כספים במהירות לטובת שיקום הנמל ובנייה נוספת בו לטובת אוניות גדולות יותר.

קישורים חיצוניים
----------------

| מיזמי קרן ויקימדיה |
| --- |
| ויקיחדשות דיווחים בוויקיחדשות: **הוריקן "דין" מגיע - מצב חירום בטקסס** |
| ויקישיתוף תמונות ומדיה בוויקישיתוף: **הוריקן דין** |

הוריקן דין, 18 באוגוסט 2007
* ארכיון נתונים להוריקן דין מהמרכז הלאומי להוריקנים (NHC)
* הוריקן דין מעל מפרץ מקסיקו (סרטון)

הערות שוליים
------------

1. ↑  Pasch/Brown, "Hurricane Dean Discussion Number 33, National Hurricane Center
2. ↑  Knabb, August 11 Tropical Weather Outlook, NHC
3. ↑  Knabb/Blake, August 13 Tropical Weather Outlook, NHC
4. ↑  Avila, Tropical Storm Dean Discussion 5, NHC
5. ↑  Beven, Tropical Storm Dean Discussion 8, NHC
6. ↑  Blake, Tropical Storm Dean Discussion 10, NHC
7. ↑  Beven, Hurricane Dean Discussion 12, NHC
8. ↑  Blake, Hurricane Dean Discussion 13, NHC
9. ↑  Avila, Hurricane Dean Discussion 17, NHC
10. ↑  Avila/Mainelli, Hurricane Dean Special Discussion 18, NHC
11. ↑  Knabb, Hurricane Dean Intermediate Advisory 19A, NHC
12. ↑  Avila, Hurricane Dean Discussion 23, NHC
13. ↑  Pasch/Brown, Hurricane Dean Discussion 25, NHC
14. 1 2 3 4 5  Franklin, Tropical Cyclone Report for Hurricane Dean, NHC
15. ↑  Pasch/Brown, Hurricane Dean Discussion 29, NHC
16. ↑  Mudslide Fears After Dean Batters Mexico , Sky News
17. ↑  Franklin/Mainelli, Hurricane Dean Discussion 38, NHC
18. 1 2  Hurricane Dean Gains Power in Caribbean, Associated Press
19. ↑  Polya Lesova, Oil ends higher on storm worries, supply drop, MarketWatch
20. ↑  Juanita Jimenez, Read: Local Hurricane Dean preparations, khou.com
21. ↑  Minerals Management Service, Hurricane Dean Statistics Update
22. ↑  Dean's Rain Reaches Mexico; Damage Reported in Jamaica, Miami Herald
23. ↑  Blake/Avila, Hurricane Dean Public Advisory 14, NHC
24. ↑  לפירוט נוסף באנגלית, ראו בערך Effects of Hurricane Dean in the Lesser Antilles בוויקיפדיה האנגלית
25. ↑  לפירוט נוסף באנגלית, ראו בערך Effects of Hurricane Dean in the Greater Antilles בוויקיפדיה האנגלית
26. ↑  Hurricane Dean hits Mexico coast, BBC
27. ↑  San Pedro prepares for evacuation, San Pedro Daily
28. ↑  Sarasota Herald-Tribune (2007-08-23). "Lifeguards Rescue More Than 35 Off Siesta Key". The Tampa Tribune. אורכב מ-המקור ב-2007-11-09. נבדק ב-2008-07-13.
29. ↑  B. Frutos (2007). "Close of the 2007 Atlantic Basin Hurricane Season". Belize National Meteorological Service. אורכב מ-המקור ב-2008-08-02. נבדק ב-2008-07-13.
30. ↑  Staff Writer (2008-07-04). "ODPEM pleads for grants". Jamaica Gleaner. נבדק ב-2008-07-24.
31. ↑  Gareth Manning (2008-04-06). "Hurricane insurance excludes rain damage". Jamaica Gleaner. נבדק ב-2008-07-24.
32. ↑  International Monetary Fund (2008-02-08). "Dominica's recovery efforts boosted by US$3.3m in IMF emergency assistance".
33. ↑  hdnews.net
34. ↑  Jacqeline Charles, Jim Wyss, Trenton Daniel & Martin Merze, Dean kills one in D.R. heading to Jamaica, Miami Herald
35. ↑  Staff Writers (2007-08-22). "Hurricane Dean caused 6 deaths in Dominican Republic". Dominican Today. אורכב מ-המקור ב-2009-08-17. נבדק ב-2008-07-28.
36. ↑  Staff Writer (2007-09-11). "Mas de 2 mil millones de pesos los daños por dean en Quinta Roo" (בספרדית). Agrointernet. אורכב מ-המקור ב-2011-10-05. נבדק ב-2008-09-12.
37. ↑  Howard Campbell (2007-08-19). "Hurricane Dean pummels Jamaica".
38. ↑  EQECAT (2007-08-20). "EQECAT Estimates Dean Losses Between $1.5-$ 3 Billion".
39. ↑  CDERA (2007-08-21). "CDERA Mounts Level Two Response to Hurricane Dean Impact Update August 21, 2007, 4 p.m. EDT" (PDF). CDERA.org. אורכב מ-המקור (PDF) ב-2007-09-28. נבדק ב-2008-07-13.
40. ↑  CIA (2007-08-16). "St. Lucia: Economy". Central Intelligence Agency.
41. ↑  Food and Agriculture Organization of the United Nations (FAO) (2007-08-22). "Thousands in need of humanitarian assistance after Hurricane Dean". Relief Web.
42. ↑  Reuters (2007-08-30). "Dean caused 500 m euro damage in French Caribbean". אורכב מ-המקור ב-2008-05-26. נבדק ב-2008-07-13.
43. ↑  Hurricane Dean Recovery Project to be Launched on Friday, Office of the Prime Minister, JIS

| עשרת ההוריקנים החזקים ביותר באוקיינוס האטלנטי |
| --- |
| דירוג | הוריקן | עונה | לחץ ברומטרי |
| מיליבר | מ"מ כספית |
| 1 | הוריקן וילמה | עונת ההוריקנים האטלנטית 2005 | 882 | 661.67 |
| 2 | הוריקן גילברט | עונת ההוריקנים האטלנטית 1988 | 888 | 666.24 |
| 3 | ההוריקן של יום העבודה | עונת ההוריקנים האטלנטית 1935 | 892 | 669.04 |
| 4 | הוריקן ריטה | עונת ההוריקנים האטלנטית 2005 | 895 | 671.32 |
| 5 | הוריקן אלן | עונת ההוריקנים האטלנטית 1980 | 899 | 674.37 |
| 6 | הוריקן קמיל | עונת ההוריקנים האטלנטית 1969 | 900 | 675.13 |
| 7 | הוריקן קתרינה | עונת ההוריקנים האטלנטית 2005 | 902 | 676.66 |
| 8 | הוריקן מיץ' | עונת ההוריקנים האטלנטית 1998 | 905 | 678.94 |
| הוריקן דין | עונת ההוריקנים האטלנטית 2007 |
| 10 | הוריקן מריה | עונת ההוריקנים האטלנטית 2017 | 908 | 680.97 |


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007574961905171
* LCCN: sh2011005634

 |